PTTGC เลือกรัฐโอไฮโอเป็นทำเลตั้งปิโตรฯ คอมเพล็กซ์ คาดเริ่มผลิตปี 63
PTTGC เลือกรัฐโอไฮโอเป็นทำเลตั้งปิโตรฯ คอมเพล็กซ์ คาดเริ่มผลิตปี 63
15 พ.ค. 2558

นายสุพัฒนพงษ์ พันธ์มีเชาว์ ประธานเจ้าหน้าที่บริหารและกรรมการผู้จัดการใหญ่ บริษัท พีทีที โกลบอล เคมิคอล จำกัด (มหาชน) หรือ PTTGC เปิดเผยว่า บริษัทมีแผนจะร่วมลงทุนกับพันธมิตรเพื่อสร้างปิโตรคอมเพล็กซ์ ที่ใช้วัตถุดิบก๊าซอีเทนจาก Shale Gas ซึ่งมีปริมาณสำรองที่สูงและมีต้นทุนที่ต่ำ
โดยบริษัทเลือกทำเลที่ตั้งโครงการแล้วที่มลรัฐโอไฮโอ บริเวณแหล่งมาร์เซลลัส ทางภาคตะวันออกเฉียงเหนือของสหรัฐอเมริกา ซึ่งเป็นแหล่ง Shale Gas ที่ใหญ่ที่สุดในสหรัฐฯ และเป็นภูมิภาคที่มี่ความต้องการใช้ผลิตภัณฑ์ปิโตรเคมีระดับสูง ทั้งนี้โครงการนี้ถือเป็น World Scale ปิโตรเคมีคอมเพล็กซ์ ที่มีกำลังการผลิตเอทิลีน 1 ล้านตันต่อปี
สำหรับปัจจัยสำคัญในการคัดเลือกทำเลที่ตั้งโครงการ จะพิจารณาจากความพร้อมทางด้านโครงสร้างพื้นฐานเพื่อเอื้อต่อผลตอบแทนทางการลงทุน นอกจากนี้ ยังมองถึงนโยบายสนับสนุนโครงการของมลรัฐ(State Government Incentives) ได้แก่ การสนับสนุนด้านภาษี เงินสนับสนุนจากภาครัฐ
รวมทั้งยังมีปัจจัยด้านความพร้อมของแรงงานในบริเวณที่ตั้งโรงงาน รวมถึงความต้องการใช้ผลิตภัณฑ์ในแถบภูมิภาคตะวันออกเฉียงเหนือซึ่งปัจจุบันส่วนใหญ่เป็นการนำเข้า โดยหากศึกษามูลค่าการลงทุนแล้วเสร็จ และตัดสินใจที่จะลงทุน บริษัทคาดว่าจะเริ่มดำเนินการผลิตเชิงพาณิชย์ได้ในปี 63